11.5.2023 г.
BG
Официален вестник на Европейския съюз
C 167/101 Четвъртък, 24 ноември 2022 r.
М. като има предвид, че съгласно член 285 от Наказателния кодекс на Катар извънбрачните сексуални отношения, включително сексуалните отношения между лица от един и същи пол, са наказуеми с лишаване от свобода до седем години; като има предвид твърденията, че произволните задържания на ЛГБТК+ лица се основават на Закон No 17 от 2002 г. за защита на общността, който според Human Rights Watch позволява предварително задържане без повдигане на обвинение или съдебен процес за срок до шест месеца, ако „съществуват основателни причини да се счита, че обвиняемото лице е извършило престъпление“, включително „нарушаване на обществения морал“, което води до чести злоупотреби с ЛГБТК+ лица; като има предвид, че посланик на Световното първенство на ФИФА по футбол в Катар направи публично хомофобско изявление; като има предвид, че седем футболни федерации, включително в Европа, решиха, че техните играчи могат да носят лента „OneLove“ с цветовете на дъгата; като има предвид, че въпреки това ФИФА реши, че играчите могат да получат „жълт картон“ или да бъдат изпъдени, ако носят такава лента, тъй като това е предполагаемо политическо изявление; Н. като има предвид, че през 2016 г.
ФИФА се присъедини към ръководните принципи на ООН за бизнеса и правата на човека, които задължават ФИФА да се въздържа от намеса в правата на човека и да поправя отрицателните последици от своите дейности в областта на правата на човека; О. като има предвид, че във времена на несигурност и значителни предизвикателства пред основания на правила международен ред както в Европа, така и в региона на Персийския залив, когато светът е изправен пред последиците от руската агресия срещу Украйна и пандемията от COVID-19 и необходимостта от спешно осъществяване на екологичния и цифровия преход, ЕС може да спечели много от едно по-силно и по-стратегическо партньорство със Съвета за сътрудничество в Персийския залив и неговите държави членки, включително Катар; като има предвид, че през 2021 г. бяха възстановени дипломатическите отношения между Катар и Саудитска Арабия, Обединените арабски емирства, Бахрейн и Египет; П. като има предвид, че Споразумението за сътрудничество между ЕС и Катар, подписано през 2018 г., предоставя рамка за политически и секторни консултации в области от взаимен интерес; като има предвид, че Катар е важен партньор на ЕС и че техните отношения обхващат множество важни области; като има предвид, че Катар играе ключова роля в прилагането на европейската стратегия за енергийна сигурност; като има предвид, че отношенията между ЕС и Катар се засилиха значително, което доведе до откриването на делегация на ЕС в Доха през 2022 г.; като има предвид, че Катар беше съвместен спонсор на резолюция на Общото събрание на ООН през февруари 2022 г., в която се призовава Русия да се оттегли от Украйна, и гласува в подкрепа на резолюции, осъждащи руското нашествие в Украйна; Р. като има предвид, че четвъртият диалог по правата на човека между ЕС и Катар беше проведен на 12 септември 2022 г.; като има предвид, че диалогът за правата на човека представлява решаващ момент на ангажираност за постигане на напредък в областта на правата на човека; 1. изразява съжаление за смъртта на хиляди работници мигранти и нараняванията на работници по време на подготовката за Световното първенство; изразява своите съболезнования на семействата на тези работници и настоява за търсене на отговорност; 2. настоятелно призовава Катар да приложи изцяло новото си законодателство за защита на правата на работниците и да премахне оставащите елементи от системата за спонсорство „кафала“, например наказанията за „бягство“ на работниците от работното място; 3. подчертава, че ЕС е поел ангажимент да подкрепя правата на човека в отношенията си с Катар, включително по въпросите, повдигнати в контекста на Световното първенство по футбол на ФИФА; изразява загриженост относно твърденията, че стотици хиляди работници мигранти все още се сблъскват с дискриминационни закони и практики в Катар; изразява съжаление относно липсата на прозрачност и очевидната липса на отговорна оценка на риска, която характеризира присъждането на домакинството на Световното първенство по футбол на ФИФА на Катар през 2010 г.; припомня дългогодишното си становище, че корупцията във ФИФА е широко разпространена, системна и дълбоко вкоренена, и продължава да счита, че организацията сериозно е увредила имиджа и почтеността на световния футбол въпреки опитите за реформа, като например въвеждането на изисквания във връзка с правата на човека; 4. настоятелно призовава публичните органи и спортните федерации и организации да отстояват универсалните ценности на правата на човека, демокрацията и принципите на правовата държава, когато предоставят статут на домакини на големи спортни събития, а също и при избора на спонсори; изисква в това отношение да бъдат определени ясни критерии и харта, основана на силна ценностна система; призовава преди организирането на такива големи спортни прояви да се обръща специално внимание на защитата на правата на работниците, равенството и недискриминацията, както и на установяването на независими и надеждни оценки на въздействието върху околната среда;